
									 PRIJEDLOG

VLADA REPUBLIKE HRVATSKE


		Na temelju članka 141. Zakona o mirovinskom osiguranju („Narodne novine“, br. 96/25.) i članka 31. stavka 2. Zakona o Vladi Republike Hrvatske („Narodne novine“, br. 150/11., 119/14., 93/16., 116/18., 80/22. i 78/24.), Vlada Republike Hrvatske je na sjednici održanoj _____________ godine donijela




O D L U K U

o potvrđivanju izmjena Statuta Hrvatskog zavoda za mirovinsko osiguranje

I.

Potvrđuju se izmjene Statuta Hrvatskog zavoda za mirovinsko osiguranje, KLASA: 041-01/26-02/6, URBROJ: 341-99-01/01-26-3 koje je Upravno vijeće Hrvatskog zavoda za mirovinsko osiguranje donijelo na sjednici održanoj 8. svibnja 2026. 



II.

Ova Odluka stupa na snagu danom donošenja, a objavit će se u „Narodnim novinama“.




KLASA:
URBROJ:
Zagreb, 	___________________



PREDSJEDNIK

mr.sc. Andrej Plenković

O B R A Z L O Ž E NJ E


Prema odredbi članka 18. podstavka 1. Statuta Hrvatskog zavoda za mirovinsko osiguranje („Narodne novine“, br. 155/25. - u daljnjem tekstu: Statut), rješavanje u prvom stupnju o pravima iz mirovinskog osiguranja primjenom svih međunarodnih ugovora o socijalnom osiguranju u nadležnosti je Područne službe Hrvatskog zavoda za mirovinsko osiguranje (u daljnjem tekstu: Zavod) u Zagrebu, dok su prema članku 16. podstavku 2. Statuta ostale područne ustrojstvene jedinice Zavoda nadležne za rješavanje u prvom stupnju o pravima iz mirovinskog osiguranja primjenom međunarodnih ugovora o socijalnom osiguranju s Bosnom i Hercegovinom, SR Jugoslavijom (Republikom Srbijom), Republikom Crnom Gorom i Republikom Sjevernom Makedonijom. 

Decentralizacijom poslovnih procesa i edukacijom radnika koji će u okviru poslova svog radnog mjesta primjenjivati sve međunarodne ugovore o socijalnom osiguranju, a ne samo međunarodne ugovore o socijalnom osiguranju s državama navedenima u članku 16. podstavku 2. Statuta, ostvarit će se preduvjeti da se od 1. srpnja 2026. u svim područnim ustrojstvenim jedinicama Zavoda obavljaju poslovi rješavanja u prvom stupnju o pravima iz mirovinskog osiguranja primjenom svih međunarodnih ugovora o socijalnom osiguranju te je zbog navedenog potrebno izmijeniti članke 16. i 18. Statuta.

